KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi terveyttä ja turvallisuutta koskevista vähimmäisvaatimuksista työntekijöiden suojelemiseksi altistumiselta fysikaalisista tekijöistä (sähkömagneettiset kentät) aiheutuville riskeille (kahdeksastoista direktiivin 89/391/ETY 16 artiklan 1 kohdassa tarkoitettu erityisdirektiivi).

1992/0449 (COD) C

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi terveyttä ja turvallisuutta koskevista vähimmäisvaatimuksista työntekijöiden suojelemiseksi altistumiselta fysikaalisista tekijöistä (sähkömagneettiset kentät) aiheutuville riskeille (kahdeksastoista direktiivin 89/391/ETY 16 artiklan 1 kohdassa tarkoitettu erityisdirektiivi)

1. TAUSTAA

Ehdotuksen toimittaminen Euroopan parlamentille* ja neuvostolle (asiakirja KOM(1992) 560 lopullinen - 1992/0449 (COD))

8.2.1993 (EYVL C 77, 18.3.1993) * ei kuulunut ehdotuksen tekohetkellä yhteispäätösmenettelyn piiriin

Europaan talous- ja sosiaalikomitean lausunto:

30.6.1993 (EYVL C 249, 13.9.1993)

Alueiden komitean lausunto* * ilmoitti 13. tammikuuta 2000 päivätyssä kirjeessä ettei anna lausuntoa

Euroopan parlamentin lausunto ensimmäisessä käsittelyssä:

20.4.1994 (EYVL C 128, 9.5.1994), vahvistettu 16.9.1999 (EYVL C 54, 25.2.2000)

Muutetun ehdotuksen toimittaminen neuvostolle:

8.7.1994 (EYVL C 230, 19.8.1994)

Neuvoston yhteisen kannan vahvistaminen yksimielisesti:

17.12.2003.

2. KOMISSION EHDOTUKSEN TAVOITE

Alkuperäinen ehdotus perustui perustamissopimuksen 118 a artiklaan (nyk. 137 artikla), ja se on puitedirektiivin 89/391/ETY 16 artiklan 1 kohdassa tarkoitettu erityisdirektiivi.

Ehdotuksen tavoitteena on suojata työntekijöiden terveyttä ja turvallisuutta riskeiltä, joita aiheutuu heidän altistumisestaan fysikaalisille tekijöille. Ehdotus kattaa neljä fysikaalista tekijää: melun (kuulovamman vaarat), tärinän (käsille, käsivarsille ja koko vartalolle aiheutuvat vaarat), sähkömagneettiset kentät ja optisen säteilyn (ihmiskehoon indusoituvasta sähkövirrasta, sähköiskuista ja palovammoista sekä lämpöenergian absorboitumisesta johtuvat terveysvaarat).

Tärinää, sähkömagneettisia kenttiä ja optista säteilyä koskevat säännökset ovat uusia, kun taas melua koskevia säännöksiä sisältyy jo neuvoston direktiiviin 86/188/ETY.

Yleisenä periaatteena neuvosto päätti keskittyä yhteen tekijään kerrallaan ja käsitellä ensimmäiseksi tärinää.

Kaikki valtuuskunnat ja komissio hyväksyivät tämän toimintamallin, jossa komission ehdotusta käsitellään vaiheittain. Tämä ei merkitse komission ehdotuksen muiden osien hylkäämistä, vaan ne jäävät neuvoston asialistalle tulevaa käsittelyä varten.

Kahden ensimmäisen fysikaalisen tekijän eli tärinän ja melun osalta Euroopan parlamentti ja neuvosto ovat antaneet kaksi direktiiviä, jotka ovat direktiivit 2002/44/EY ja 2003/10/EY. Neuvoston yleisenä toimintamallina on ollut käsitellä kutakin fysikaalista tekijää erillisessä direktiivissä, ja nyt käsiteltävänä oleva ehdotus on tämän toimintamallin mukainen kolmas vaihe [1].

[1] KS. NEUVOSTON LAUSUMA PÖYTÄKIRJAAN 25.6.2001.

3. HUOMIOT YHTEISESTÄ KANNASTA

3.1. Yleiset huomautukset

Ehdotuksen jakamisen vuoksi yhteisessä kannassa rajoitutaan käsittelemään vähimmäisvaatimuksia työntekijöiden terveyden ja turvallisuuden suojaamiseksi sähkömagneettisille kentille altistumisesta aiheutuvilta tai mahdollisesti aiheutuvilta riskeiltä.

Yhteisessä kannassa asetetaan altistuksen raja-arvot, jotka perustuvat suoraan terveysvaikutuksiin ja biologisiin näkökohtiin. Näiden raja-arvojen noudattamisella taataan, että sähkömagneettisille kentille altistuvia työntekijöitä suojellaan kaikilta tunnetuilta terveydelle vahingollisilta vaikutuksilta. Yhteisessä kannassa vahvistetaan myös arvot, joiden perusteella ryhdytään toimiin ja jotka muodostavat suoraan mitattavissa olevat parametrit, joiden johdosta on toteutettava yksi tai useampia direktiivissä säädetyistä toimenpiteistä ja joiden noudattamisella taataan, että asianomaiset altistuksen raja-arvot eivät ylity.

Nämä arvot on laadittu suurimmaksi osaksi niiden suositusten perusteella, jotka ICNIRP [2] on antanut ionisoimattomalle säteilylle altistumisesta (ICNIRP 7/99).

[2] ICNIRP: International Commission on Non-Ionizing Radiation Protection.

Yhteisessä kannassa ei käsitellä ajallisesti muuttuville sähkökentille, magneettikentille ja sähkömagneettisille kentille altistumisen pitkän aikavälin vaikutuksia, mahdolliset syöpää aiheuttavat vaikutukset mukaan luettuina, joiden osalta syy-yhteydestä ei ole tieteellistä näyttöä.

Yhteisessä kannassa säädetään staattisia magneettisia kenttiä koskevista toiminta-arvoista. Kuten komission ehdotuksessa, yhteisessä kannassa ei säädetä staattisia magneettisia kenttiä koskevista altistumisen raja-arvoista, koska nykyinen tieteellinen tieto näille kentille altistumisen vaikutuksista on epävarmaa.

Pöytäkirjaan merkityssä lausumassa neuvosto on pahoillaan siitä, ettei se voinut käsitellä terveysvaikutuksia, jotka aiheutuvat työperäisestä altistumisesta, ja pyytää komissiota seuraamaan tiiviisti ICNIRP:in tällä alalla toteuttamia toimia. Komissio vastasi tähän lausumaan ilmoittamalla ehdottavansa muutoksia, jotka se katsoo tarpeellisiksi ottaen huomioon tieteellisen tietämyksen kehityksen kyseisellä alalla.

Yhteisessä kannassa määritetään ehkäisevät toimenpiteet, joita edellytetään työntekijöille aiheutuvien riskien vähentämiseksi. Nämä ehkäisevät toimenpiteet perustuvat ennen kaikkea työnantajan velvollisuuteen määrittää ja arvioida erilaiset riskit, joita sähkömagneettisille kentille altistuminen aiheuttaa. Yksi yhteisen kannan tärkeimmistä osista onkin niiden sähkömagneettisten kenttien tasojen arviointi, joille työntekijät altistuvat. Se voi edellyttää mittaamista ja/tai laskentaa. Yhteisen kannan mukaan jäsenvaltiot voivat suorittaa sen muiden tieteellisesti perusteltujen standardien ja ohjeiden mukaisesti, kunnes Euroopan sähkötekniikan standardointikomitean (CENELEC) yhdenmukaistetut eurooppalaiset standardit kattavat kaikki asiaankuuluvat arviointi-, mittaus- ja laskentatilanteet.

Riskien arvioinnin perusteella, paitsi jos arvioinnin avulla osoitetaan, että altistumisen raja-arvot eivät ylity ja että turvallisuusriskit voidaan sulkea pois, työnantajan on laadittava ja toteutettava toimintasuunnitelma, joka käsittää teknisiä ja/tai organisatorisia toimenpiteitä raja-arvot ylittävän altistumisen estämiseksi.

Yhteinen kanta sisältää myös yksityiskohtaisia säännöksiä työssään sähkömagneettisista kentistä aiheutuville riskeille altistuville työntekijöille annettavista tiedoista ja koulutuksesta. Lisäksi yhteisessä kannassa säädetään niiden työntekijöiden "terveydentilan asianmukaisesta seurannasta", joihin saattaa kohdistua haitallisia terveys- tai turvallisuusvaikutuksia.

Yleisesti ottaen neuvoston yhteinen kanta noudattelee komission ehdotuksen linjauksia. Siinä on tosin erilainen rakenne, mikä johtuu ehdotuksen jakamisesta osiin.

Kuitenkin komission muutettuun ehdotukseen verrattuna merkittävä ero on se, että terveydentilan seurantaa koskevia säännöksiä on heikennetty. Komissio on esittänyt varauman tämän heikennyksen osalta ja todennut, että nämä säännökset eivät ole riittäviä, koska ne poistavat terveydentilan seurannan ehkäisevän piirteen eivätkä anna työntekijöille oikeutta lääkärintarkastukseen liiallisen altistumisen ollessa kyseessä. Komissio katsoo, että tätä ei voida hyväksyä direktiivissä, joka nimenomaan koskee kohtuutonta altistumista sähkömagneettisille kentille, joiden pääasialliset vaikutukset ovat vahingollisia terveydelle.

Itse asiassa ainoastaan terveydenhuollon asiantuntija voi havaita liiallisesta altistumisesta aiheutuvat sisäiset vammat säännöllisissä terveystarkastuksissa.

Lisäksi yhteisen kannan 8 artiklassa, joka koskee terveydentilan seurantaa, ei noudateta "lainsäädäntötekniikan" sääntöjä, koska se ei sisällä lisävelvoitetta verrattuna puitedirektiivin 89/391/ETY 14 artiklaan. Yhteisen kannan teksti itse asiassa vastaa puitedirektiivin 89/391/ETY tekstiä (14 artikla), mutta siinä unohdetaan, että nyt annettavassa direktiivissä on tarkoitus käsitellä sähkömagneettisille kentille altistumiseen liittyviä erityisriskejä.

3.2. Euroopan parlamentin tarkistukset ensimmäisessä käsittelyssä

Euroopan parlamentti teki sähkömagneettisia kenttiä koskevaan ehdotukseen ensimmäisessä käsittelyssään seuraavat tarkistukset:1, 4-21, 25, 37-40.

Tarkistukset 1, 5, 9, 14, 37 ja 38 sisällytettiin sellaisinaan sekä yhteiseen kantaan että muutettuun ehdotukseen.

Tarkistukset 4, 7, 13 ja 17 sisällytettiin yhteiseen kantaan osittain, vaikka ne oli hyväksytty muutettuun ehdotukseen kokonaisuudessaan.

Yhteiseen kantaan ei sisällytetty tarkistuksia 6, 8, 10, 11, 18, 19, 20, 21, 39 ja 40, jotka oli sisällytetty muutettuun ehdotukseen. Komissio hyväksyy näiden tarkistusten jättämisen pois, koska ne eivät ole soveltuvia ottaen huomioon tekstin uusi rakenne ja uusi ennalta ehkäisevä lähestymistapa, johon on siirrytty vuodesta 1994 tapahtuneen teknisen kehityksen myötä.

Tarkistuksia 15 ja 16, jotka koskevat terveydentilan seurantaa ja jotka oli sisällytetty muutettuun ehdotukseen, ei ole otettu yhteiseen kantaan komission toivomuksista huolimatta.

Tarkistusta 12 ei ole otettu yhteiseen kantaan eikä muutettuun ehdotukseen syistä, jotka liittyvät tekstin uuteen rakenteeseen ja valittuun ennalta ehkäisevään lähestymistapaan.

Tarkistus 25, jota ei otettu muutettuun ehdotukseen, on sisällytetty yhteiseen kantaan hieman muutetussa muodossa.

Muutetun ehdotuksen ja neuvoston yhteisen kannan tärkeimmät erot ovat seuraavat:

- Erilainen rakenne ja artikloiden uudelleennumerointi, jotka johtuvat päätöksestä jakaa fysikaalisia tekijöitä koskeva yleisdirektiivi neljäksi erilliseksi erityisdirektiiviksi, joissa kussakin käsitellään yhtä neljästä fysikaalisesta tekijästä. Komissio hyväksyi jakamisen sillä edellytyksellä, että muutettu ehdotus säilyy neuvoston asialistalla, kunnes kaikki fysikaaliset tekijät on käsitelty, ja että neuvosto sitoutuu jatkamaan ehdotuksen jäljelle jääneiden osien käsittelyä, kunnes kaikki on käsitelty.

- Altistumisen raja-arvojen ja toiminta-arvojen määritelmiä on muutettu. Komissio hyväksyy uudet määritelmät, joilla täsmennetään näiden arvojen merkitystä.

- Kynnysarvojen poistaminen yhteisestä kannasta. Komissio hyväksyy tämän poiston, koska kynnysarvoilla ei ole merkitystä sähkömagneettisten kenttien kannalta, koska niillä ei ole todettuja vaikutuksia terveyteen altistumisen raja-arvojen alapuolella.

- Viittaus Euroopan sähkötekniikan standardointikomitean (CENELEC) yhdenmukaistettuihin eurooppalaisiin standardeihin työntekijöiden sähkömagneettisille kentille altistumisen arviointia, mittausta ja/tai laskentaa varten. Komissio hyväksyy tämän viittauksen, joka parantaa direktiivin soveltamista helpottamalla työntekijöille kuuluvien velvoitteiden täyttämistä erityisesti pk-yritysten osalta.

- Yhteiseen kantaan sisältyy mahdollisuus olla arvioimatta, mittaamatta ja/tai laskematta sähkömagneettisille kentille altistumisen tasoja yleisölle avoimilla työpaikoilla, kunhan arviointi on jo suoritettu neuvoston suosituksen 1999/519/EY säännösten mukaisesti. Komissio hyväksyy tämän uuden säännöksen, koska sen avulla voidaan välttää joitain byrokraattisia vaatimuksia ja altistustasojen kaksinkertaista arviointia samalla kuitenkin taaten työntekijöiden terveyden suojelun, sillä yleisöä varten tarkoitetut arvot ovat viisi kertaa tiukemmat kuin yhteisessä kannassa vahvistetut.

- Terveydentilan seurantaa koskevaa säännöstä on huomattavasti heikennetty, koska yhteisessä kannassa ainoastaan viitataan puitedirektiivin 89/391/ETY 14 ja 15 artiklaan. Komissio suhtautuu varauksellisesti tähän yhteisen kannan säännökseen, ja on antanut asiasta neuvoston pöytäkirjaan lausuman, jossa se pahoittelee, että yhteisessä kannassa ei ole säilytetty komission muutetun ehdotuksen kohtia, jotka on annettu vastauksena kahteen Euroopan parlamentin tarkistukseen ja joissa korostetaan terveydentilan seurannan ennalta ehkäisevää vaikutusta myöntämällä työntekijöille oikeus lääkärintarkastukseen liiallisen altistuksen ollessa kyseessä ja sallimalla yrityksen ennalta ehkäisevän järjestelmän mukauttaminen tulosten perusteella.

- Sen säännöksen poistaminen, joka koskee kohonneen riskin aiheuttavia toimintoja, jotka olisi ilmoitettava asiasta vastaaville viranomaisille. Komissio hyväksyy tämän poiston, koska riskien arvioinnissa on joka tapauksessa määritettävä nämä tapaukset.

- Liitteen taulukot ja säännökset on saatettu ajan tasalle uusimpien asiaa koskevien ICNIRP:in suositusten mukaisesti. Komissio hyväksyy luonnollisesti tämän uusimman tieteellisen tiedon ja tekniikoiden mukaisesti suoritettavan ajantasaistuksen.

3.3. Neuvoston esittämät uudet säännökset ja komission kanta niihin

Yhteisen kannan 4 artiklan 3 kohdan mukaan työntekijöiden sähkömagneettisille kentille altistumisen tasojen arviointia, mittausta ja/tai laskentaa ei tarvitse suorittaa yleisölle avoimilla työpaikoilla, joissa on jo suoritettu arviointi väestön sähkömagneettisille kentille altistumisen rajoittamisesta annetun neuvoston suosituksen 1999/519/EY säännösten mukaisesti, kun kyseisessä suosituksessa esitettyjä rajoituksia noudatetaan työntekijöiden osalta ja turvallisuusriskit on suljettu pois.

Komissio on yhtä mieltä neuvoston kanssa siitä, että tämän säännöksen ansiosta kevennetään hallinnollista taakkaa, mutta samalla kuitenkin taataan riittävällä tavalla työntekijöiden terveyden suojelu, sillä yleisöä varten tarkoitetut altistusarvot ovat selvästi alhaisemmat ja siten suojaavammat.

4. YLEISET PÄÄTELMÄT TAI HUOMIOT

Komissio hyväksyy yhteisen kannan kokonaisuudessaan lukuun ottamatta 8 artiklan säännöksiä terveydentilan seurannasta, koska se pitää niitä riittämättöminä.

5. KOMISSION LAUSUMA

Komission vastaus neuvoston pöytäkirjaan merkittävään lausumaan

"Komissio palauttaa neuvoston mieleen, että valmisteleva tieteellinen työ komission ehdotusta varten tehtiin tiiviissä yhteistyössä ICNIRP:in kanssa.

Tämän jatkuvan yhteistyön pohjalta komissio ehdottaa muutoksia, jotka se katsoo tarpeellisiksi ottaen huomioon tieteellisen tietämyksen kehitys kyseisellä alalla."

Komission lausuma 8 artiklaan

"Komissio katsoo terveydentilan seurantaa koskevien säännösten olevan riittämättömiä pannen merkille neuvoston yksimielisyyden asian käsittelyssä. Komissio pahoittelee sitä, ettei neuvosto pystynyt säilyttämään yhteisessä kannassa komission muutetun ehdotuksen niitä Euroopan parlamentin kahteen tarkistukseen perustuvia osia, joissa korostetaan lääketieteellisen seurannan ehkäisevää luonnetta ja annetaan työntekijöille oikeus lääkärintarkastukseen liiallisen altistumisen ollessa kyseessä."